Papersnake/gushiwen huggingface dataset:
题黄克文先生竹溪图
程通（明代）

秀色娟娟翡翠滋，溪边新长拂云枝。明年一日春雷动，正是飞腾变化时。
正月十一日迎驾大庆殿次曾子固韵
刘挚（宋代）

锦绣龙鸾仗卫新，绛袍黄伞拜行宸。天开云日端闱晓，岁谒衣冠别庙春。

归辇顺风传鼓吹，广街严跸静音尘。上元咫尺瞻游豫，更慰都城望幸人。
两晖楼次容彦昭楼旧名迎晖梦改两晖
罗伦（明代）

画栋飞云表，鸿名落梦间。大明开昼夜，光霁动天山。

高枕元龙卧，横江一鹤还。老夫幽兴熟，为尔一开颜。
好事近·黄发享颐期
韩淲（宋代）

黄发享颐期，兄弟此时宜告。见说对床夜雨，世间尘都扫。青毡堂外瑞峰高，云气拂晴昊。老大中原人物，在江湖乡保。
谢纪倅惠梅
刘宰（宋代）

翠实堆盘对绿樽，清香尚想月黄昏。
主人合试调羹手，病叟难忘止渴恩。
许米友墨迹
谢章铤（清代）

紫藤庵中紫藤花，中有仙人凌紫霞。桑海归来散白发，瓣香遥礼玉皇家。

九州破碎无完土，夜夜庵前急风雨。何处高歌不鬼神，暮年噩梦犹龙虎。

一纸盘拿泪滂沱，似此人间可奈何。青山大是无情物，金陵王气惊销磨。

独立掉头不得意，槎丫肝肺凄凉字。九死终归平远台，才名三绝成何事。

箕尾无光风萧萧，想君掷笔吟《大招》。我读君诗青衫湿，石头又报烽烟急。
出郊
曾丰（宋代）

晓欲晴还雨，春疑早又迟。
勾萌麻俟命，颍拔麦乘时。
水有浮天意，山非入俗姿。
野人逢野景，相爱似相知。
禅人并化主写真求赞
释正觉（宋代）

天之空兮星斗寒，海之缩兮潮波还。
推月之蟾止三脚，养雾之豹窥一斑。
拈出门门问相识，知音点头应不悭。
春晚喜悟禅师自琉璃上方见过
无可（唐代）

琉璃师到城，谈性外诸经。下岭雪霜在，近人林木清。

苔痕深草履，瀑布滴铜瓶。乐问山中事，宵言彻晓星。
四忆诗四首
陈第（明代）

忆昔在蓟门，坐中多剑客。
萧萧边马鸣，风高秋草白。
别来三十边，采薇异夙昔。
登高望紫塞，朔雪沈幽碛。
欲赠以宝刀，徘徊空脉脉。¤
十月雪四白
袁说友（宋代）

夜来风絮鸣觚棱，纷纷消息何频仍。不堪十月已四白，岂暇一岁誇三登。

祁寒未必小民怨，哭雪政恐樵夫憎。穷阎冷市籴贵谷，破灶湿苇烧层冰。

寒窗又冻诗翁笔，清夜谁怜贫妇织。人言宜瑞不宜多，官放论钱不论日。

请君高吟祈碧苍，愿天今夕开扶桑。寄语龙公且相恤，忍待明年莫仓卒。
耕
翁森（宋代）

村北村南叫杜鹃，簑披春雨柳含烟。
不辞辛苦秋成熟，会见黄云遍野田。
庆侍郎 其三
赵孟僖（宋代）

幸逢八秩庆生申，搦管濡毫洒翰新。十字顶头添个丿，八千岁寿迈庄椿。
晋元帝庙
刘克庄（宋代）

元帝新祠西郭外，野人吊古独来游。
阴阴画壁开冠剑，寂寂丝窠上璪旒。
势比龙盘犹在眼，事随鸿去不回头。
叶碑廊下无人看，欲去摩挲又少留。
暇日约诸友生饭于石泉以讲居贫之策枢密富丈欣然肯顾宾至者七人次方德顺和贫士韵人赋一章 其一 季申
李弥逊（宋代）

崔嵬孔明柏，结阴众所依。移根天衢上，曾抚日月晖。

如何去大天，却绕乌鹊飞。终当烦万牛，挽取廊庙归。

郑公泽既远，何以慰调饥。公其踵前修，一洗贫士悲。
网罟菜
释函可（明代）

菌生何多奇，千百类莫穷。大抵托枯株，叠云高重重。

兹性迥自殊，卑栖污泥中。污泥杂黄沙，河岸柳条丛。

土人不知名，曰与网罟同。其处乃独下，其品乃独崇。

老氏不敢先，允为百代宗。
池上晚雨
陆游（宋代）

鸟纱白葛一枝筇，罨画池边溯晚风。
云叶初生高树外，雨声已到乱荷中。
凭阑顿觉氛埃远，回首方知暑毒空。
阅世万端惟小忍，何人更事似衰翁。
疥痒
洪咨夔（宋代）

疥痒悲志郁，发凉慨年徂。人特自苦耳，天竟可恃夫。

忘忧草良妩，蠲忿花更姝。多渠有酒醑，宽我无钱沽。

阿芝亦解事，低眉荐吴歈。
瓜步两绝
李流谦（宋代）

阿坚狼狈伏狸奔，岂是长江解有神。
犹忆当年南伐语，会知正朔不归人。
拒霜
姜特立（宋代）

楚天寂历暮云平，何处江村落雁声。
正是西风扫黄叶，不知春色在朱荣。
怀寄彭城朋好十首之一庚午九月历阳赋。寇三
贺铸（宋代）

元弼今安健，音尘久阔疏。
早年倾盖意，白首复何如。
鹿耳门怀古
赵钟麒（宋代）

我来犹恨百年迟，想见雄风气不疲。今日潮平江已下，狂澜砥柱待伊谁。
晚甘园芍药盛开莼江招饮
周振采（清代）

君留燕，吾适鲁，去年花时各羁旅。鞭梢两地恰归来，一时花下同宾主。

殿春朵朵翻琼英，白头相对千花明。有酒但作长鲸饮，有句肯学寒螀鸣。

物情共艳三公爵，魏国声名兆花萼。我与君家共息机，无须离别怅分飞。

朱朱白白皆堪赏，不羡扬州金带围。
清晨谣
曹勋（宋代）

阳乌出谷升蟠木，幂幂寒烟斂修竹。
狐狸竄伏不敢鸣，魑魅深修翳林麓。
荷锄田父下东皋，金马门开转华毂。
何当羲御驻中天，赫赫明明光万国。
岭南百咏送卞式之归毗崛
江源（明代）

岭南风景天下稀，山水眼前真崛奇。向来有客恣游赏，可是毗崛卞式之。

振衣爱上番山秀，寻仙再挹浮丘袖。波罗庙前春浪多，粤王台上风烟旧。

柳波涌头听竹枝，杏花村里招酒旗。寒翠亭留大苏墨，远华楼扁方孚诗。

朝汉台荒走群鹿，望海楼高送双目。厓门吊古夕阳斜，海珠舣棹春潮绿。

五仙楼阁齐斗箕，九曜碣石浮连漪。濂溪院前拜周子，白云山上访安期。

西樵峰峦齐泰岱，南华衣钵知何代。六榕僧暇类懒残，三洲岩深足奇怪。

锦溪石无三品封，白莲池有双头红。荔枝湾头酌明月，花林院里闻晨钟。

金牛山长瞰江测，松风阁与红尘隔。合江绝胜多景楼，梅溪好似孤山宅。

苏仙井古谁浚源，达磨泉深汲不浑。菖蒲生涧仙已去，沉香弃水亭犹存。

罗浮奇绝不可述，西岩巇崄谁曾入。飞云楼上待云生，浴日亭前观日出。

小金山似大金山，胜地人誇黄木湾。石屏台古土花紫，翠竹庵深春昼闲。

刘王花坞花非故，挹翠亭空谁复步。堂缘后学思退之，楼为君王问丰度。

滴水岩垂百尺帘，平湖阁题千万篇。红梅岭头簇车马，白猿洞口迷云烟。

歌仙岩上招群鹤，小西湖边洗双脚。月溪春风花正浓，石门斜日潮初落。

寺号飞来知有无，亭名通越失崎岖。忠襄遗庙草长碧，文献荒祠柏半枯。

大通昨夜龙听法，宝陀谁梦僧饭客。杯渡庵空春草生，鉴空阁前秋月白。

君归毗崛兴不孤，我写新诗作画图。约君重来续清赏，岭南嘉景无时无。
别周侍郎五首
彭龟年（宋代）

鹊有护巢心，鸦负夺巢力。
纷争互胜败，卒乃覆其室。
鲁鸡本非鹄，伏鷇出羽翼。
我无拒尔心，万物同一息。
雨泊话旧
沈德潜（清代）

寒雨萧萧夜打蓬，蓬窗相对一灯红。
十年无限存亡感，并入空江话雨中。
叹
张衡（两汉）

大火流兮草虫鸣。繁霜降兮草木零。秋为期兮时已征。思美人兮愁屏营。
和梅圣俞雪中同虚白上人来访
林逋（宋代）

湖上玩佳雪，相将惟道林，
早烟村意远，春涨岸痕深。
地僻过三径，人闲试五禽。
归桡有余兴，宁复此山阴。
和柯东海游安溪清水岩韵
陈宓（宋代）

飞溜无时断，行云一日停。
半年嗟苦雨，三度扣禅扃。
岩岫方从认，松徨恰得醒。
草花多掩敛，岸竹半伶俜。
舟子应频唤，山农讶屡经。
溅衣黄土重，侵屦碧泉冷。
溪合高低白，林迷上下青。
乍褰绵作障，重展玉为屏。
古佛灵如在，微官德岂馨。
心悬炷香案，容肃换衣亭。
晚照催归骑，清风惜暑棂。
凭高闲一顾，人世是浮萍。
偈颂一百四十一首
释师范（宋代）

信息既通，奉君尽忠。
风从虎兮云从龙。
广游仙寺 其三
汪鹤孙（清代）

割肉携归洵足豪，细君畅好共持醪。汉廷枚马皆厮品，不及东方待诏高。
女娲补天谣二首 其一
胡奎（元代）

不周山崩天柱折，帝遣娲娥补天裂。穹然一盖青团团，东南天天补不完。

徒令杞国忧，日夜摧心肝。呜呼，世无仲山甫，衮职之阙谁为补。
游泐潭寺
洪刍（宋代）

吾闻石门山，对峙俨天辟。林茂山自青，草香涧长碧。

中有古招提，柱栱焕青赤。惟昔马大士，方坟耸遗迹。

龙象仰慈颜，马驹谶前识。香火有因缘，窗户坐幽阒。

瓶锡想异时，云水饱游历。饮波浥曹溪，法雨被江国。

大阐选佛场，法战无兼敌。我非山中人，暂著登山屐。

东阁嘲书淫，净境酬诗癖。朝涉潺湲溪，暮陟崔嵬石。

敷床听犍椎，钵饭分香积。山高日易斜，梦短夜分寂。

神心颇灵明，俗虑讵充斥。归欤得短章，投笔疥其壁。

政如抱布鼓，岂能飞霹雳。径须倩阿香，轰然听霆击。

忽传汤休篇，风骚共推激。何当从君游，愿飞恨无翼。
秋夜
杨淑贞（清代）

纱窗月透影朦胧，丹桂香飘曲院风。满耳蛩声秋唧唧，玉阶寒露冷梧桐。
泊瀑布塘
胡德琳（清代）

维舟向古塘，晚唱回柔橹。渔火一江星，瀑声终夜雨。
高枕
陆游（宋代）

高枕闲看古篆香，世间万事本茫茫。
偶亡塞马宁非福？太察渊鱼恐不祥。
每与诸儿论今古，常思百世业耕桑。
危机正在黄金印，笑杀初心缪激昂。
出郭
姜特立（宋代）

岁暮偶出郭，斜阳带远村。
雪松含腊意，沙水动春痕。
嗣牧上人
释祖钦（宋代）

先以放，嗣以牧。
两鼻穿，四蹄秃。
有阑圈，无拘束。
山自青，水自绿。
从来饥饱不相干，幻泡影中休碌碌，
单单赢得这题目。
颂古五十七首
释道昌（宋代）

佛声从他，认我碗鸣。
粗言归第一义，自要看渠{外尸内豕}一。
唤作一头驴，正令生光辉。
趁手打得走无路，咭嘹舌头何处归。
初到长安
赵令畤（宋代）

来往长安未定居，暂将僧舍当吾庐。空中说法凭铃语，枕上朝饥听木鱼。

因果分明休问佛，行藏自信罢占书。眼前一物真堪羡，百尺长杨水满渠。
双节诗
塞尔赫（清代）

王生名驹日千里，长揖公卿皆倒屣。两母芳型世所无，无用张倒亲作诔。

府君曩署泾功曹，流寇围城虎怒号。功曹奋身思却贼，几陷白刃遭烹炮。

绐贼归来益坚壁，真见雎阳探鸟巢。射书安事聊城箭，全城意气常嚣嚣。

王生二母朱与李，一井相逢誓生死。金石同心甘下人，呜呼忠节成连理。

不知谁与撰丰碑，空使冰心天地垂。七十余年今逝水，寒泉凛冽系人思。

自古须眉愧巾帼，人间鼎足此男儿。
笋鞭
徐夤（唐代）

筇竹岩边剔翠苔，锦江波冷洗琼瑰。累累节转苍龙骨，

寸寸珠联巨蚌胎。须向广场驱驵骏，莫从闲处挞驽骀。

宁同晋帝环营日，抛赚中途后骑来。
赠友之闽
赵良坡（宋代）

世人作离别，惟别酒一觞。
今我与君别，稍稍鄙玕琅。
闽海古名与，幕职不可量。
圣明广延揽，计日下褒章。
愿将此言赠，用以代琼浆。
空上人常住少林索作于菊下
徐渭（明代）

相逢菊花下，相映菩提光。试问少林壁，穿云几许长。

指月莫盻手，掷拂閒挂墙。睡鼾微作吼，狮子一时降。
偶题
张侃（宋代）

夜深水冷无香饵，若个黄鳞肯上钩。我欲钓鳌安尔用，一竿风月好回舟。
句
范雍（宋代）

山奇号九崇，名与雍州同。
留王郎
黄庭坚（宋代）

河外吹沙尘，江南水无津。
骨肉常万里，寄声何由频。
我随简书常，顾影将一身。
留我左右手，奉承白头亲。
小邦王事略，虫鸟声无人。
王甥解鞍马，夜语鸡唤晨。
母慈家人肥，女惠男垂绅。
有田为酒事，豚韭及秋春。
生涯得如此，旧学更光新。
索去何草草，小留慰艰勤。
百年才一炊，六籍经几秦。
要知胸中有，不与迹同陈。
郢人怀妙质，聊欲运吾斤。
朱琳自楚中归不得志寄以诗
姚燮（清代）

平原侠胆有平生，落魄归来闭旧荆。新燕尚雏难托怨，美人已老若为情。

向花拨月搜笙语，隔竹邀风试剑声。一触关河斜照梦，眼中芳草大江横。
次韵陶云汀登东海云台山
梁章钜（清代）

剑履平跻鸟道开，真看策马上云台。
金天迹自都州溯，玉局诗从海市来。
路仄千盘披风雾，风回一壑走晴雷。
鲸波清宴鸿嗷辑，麦陇旌旗亦壮哉。
送陶秀才二首 其一
郭祥正（宋代）

我爱陶渊明，隐不群异学。今朝识其孙，璨璨真玉璞。

森然家风在，辩说倾电雹。江头偶逢我，笑我何龊龊。

恨不从君去，高飞同饮啄。顾此翅翎短，岂能超五岳。

我止愁复愁，君行乐其乐。
自画山居图歌赠宜春朱隐君
虞堪（明代）

朱侯有隐居，乃在宜春间。东游久未已，浩荡忘其还。

山川神气具在眼，穷幽赜隐知何限。黄河之源出昆崙，千里万里盘旋屈折支天根。

自从开辟分九州，大噫嘑噏生气浮。绵延亘接无尽头，奔澎不息入海流。

海门限水回蛟蜃，碣石排风驻马牛。从此山川极瓯越，秦王之石禹王穴。

朱侯朝览赤城霞，暮看山阴雪。山阴溪中钓鱼者，旧庐亦在青城下。

胸中丘壑浑天成，手把风云自挥洒。窅霭外鸿濛前来龙起伏，顷刻真宛然。

长松古桧亦偃蹇，不似草草生风烟。朱侯长相见，谈笑共刮目。

脱屦白石上，沧浪歌濯足。爱山之癖奈侯酷，聊以寻幽画苑屋。

青山隔溪转，白云就檐宿。不短挂猿藤，颇长栖凤竹。

画成送侯当早归，越来溪傍花正飞。春山蕨长荠菜肥，何待满树风雨钩辀啼。

朱侯朱侯此别勿叹惜，一饭劝君当努力。但将鸡犬深入云，莫管桃花尽狼籍。

此画挂向草屋壁，读书万卷守勿失。从教门前泥潦三尺深，深掩柴门莫轻出。
甘谷以重三日过我亭午不能作一饭内子以糕进漫赋一律索笑
全祖望（清代）

先生失德定难言，琐琐乾糇已召愆。斗酒只鸡良不易，葱汤麦饭亦萧然。

空教日影匆匆度，剩得花容款款妍。底事重三作重九，题糕忽上买饧笺。
四绝赠马浩然法师·李筌吴真君
葛立方（宋代）

旧得阴符虎口岩，素书漆轴玉函缄。
君方濡笔书灵篆，已有飞来青鸟衔。
十月旦读子美北风吹瘴疠羸老思散策之句初寮
朱翌（宋代）

厌晴思滴沥，闵雨思开霁。
姑欲快吾私，岂暇计丰岁。
身如姑射山，物物无疵疠。
可笑建除家，卜日论开闭。
堂堂百年中，雇已阅半世。
徭蜑且友朋，百粤即鲁卫。
探春慢 疏雨敲窗斜风侵袂春光过半花信较迟按谱填词以代羯鼓
刘炳照（清代）

云护梨酣，雾笼棠醉，愁眉何事慵展。似剪风狂，如丝雨细，休问芳情深浅。

转瞬清明近，早受韶光一半。卷帘人怯，轻寒笑花，还比人懒。

长恐好春难绾。怎管领群芳，閒却莺燕。桃靥匀红，柳腰奲绿，莫负秋千庭院。

谁作探花使，取羯鼓、催来休缓。载酒寻诗，甚时良约能践。
所思
冯去非（宋代）

雁自飞飞水自流，西风不寄小银钩。
斜阳何处横孤簟，十二阑干一样愁。
放鱼
李流谦（宋代）

溪媪双鱼入手中，鬐鬣不摇犹眼红。
咫尺波涛即胡越，不忍觳{觳殳换束}人心同。
小舟自放清江侧，为龙何以报我德。
只须旱岁活焦枯，不用明珠光的皪。
晓发苏州逢故人
魏耕（清代）

鸡鸣残月下金阊，白鹤孤栖城上霜。
匹马萧萧衣后短，重关杳杳路初长。
相逢屠狗皆亡虏，对泣南冠半故乡。
回首东吴遗恨在，胥门犹自向江湘。
百四从妹挽词 其一
楼钥（宋代）

姊妹二十四，凋零馀二人。他乡忽传讣，老子倍伤神。

已叹嫠居久，何堪逆境频。佳城千里外，西望泪沾巾。
送罗职方知秀州
梅尧臣（宋代）

陆云尝夸千里莼，便轻埃酪同埃尘。
君今得郡正千里，已患无埃厌此珍。
乃知南北各所乐，乘舟不如乘马恶。
水边不见秦罗敷，纵有西施肌肉薄。
使君事事未称意，绿水芙蓉定何若。
钟山僧寺赓单仲右韵 其一
朱元璋（明代）

游山必是叩僧禅，闻说神僧透宿缘。山果玄猿摇绿树，方知入定是金仙。
秋虫
李纲（宋代）

白霜降百草，候虫寒自吟。不知抱何恨，唧唧无停音。

歘尔惊客梦，悽然感离心。羁臣肠欲断，岂事雍门琴。
后汉门。光武
周昙（唐代）

成败非儒孰可量，儒生何指指萧王。

萧王得众能宽裕，吴汉归来帝业昌。
至安化驿先寄淮阳故人
张耒（宋代）

萧条安化驿，倦客思悠哉。
积水连天阔，青山送客来。
疏篱风卷叶，败屋雨生苔。
寄语淮阳旧，人今放逐回。
凝翠东峰
陈渊（宋代）

东山欣仰止，岚光翠欲滴。驾言山中游，蓝衣照春色。
买陈紫
刘克庄（宋代）

典刑无复蒲人见，风味曾经蔡谱夸。
券买贪痴宁论价，摘尝甘美不逢渣。
岂无人笑铁鑪步，疑有神司玉蕊花。
说与子孙须记取，此翁赖有此传家。
寇相公生辰二首
魏野（宋代）

弈世英髦命世贤，悬弧时节早秋天。
蟾光望处将三五，凤历推秋恰半千。
功向清朝终突兀，寿同皇祚合连延。
预愁秋岁逢今日，不得中书献此篇。
和参政丁侍郎从驾出猎
宋庠（宋代）

诏跸承冬令，郊几闢狞场。
钩陈来作卫，袀服正腾装。
表野千旌合，舒围万骑张。
清尘风效职，捧辔日呈祥。
宝畤遥惊翟，天弧即射狼。
林空平陆险，云断见鹰扬。
猛圈聊夸汉，恩罗遂祝汤。
数功浮白饮，均惠割鲜尝。
别苑黄山外，仙城北斗傍。
辅臣忠力盛，馀思满雕章。
答州民
白居易（唐代）

宦情斗擞随尘去，乡思销磨逐日无。

唯拟腾腾作闲事，遮渠不道使君愚。
水斋
李商隐（唐代）

多病欣依有道邦，南塘宴起想秋江。卷帘飞燕还拂水，

开户暗虫犹打窗。更阅前题已披卷，仍斟昨夜未开缸。

谁人为报故交道，莫惜鲤鱼时一双。
再和
郭印（宋代）

雪里寒梅岁又新，粘枝的皪已开匀。
行人邂逅先传信，枯卉逡巡欲问津。
他日调羹凭傅鼎，此时漉酒借陶巾。
粉腮红跗休轻放，醉赏从人笑伯伦。
双髻朝阳
叶明楷（明代）

山形如髻翠相连，扳出层峦上接天。初日渐分幽谷晚，双峰先见火轮悬。

才当平旦云鬟现，已胜群阴景色鲜。试问山灵谁得似，英皇并侍袗衣前。
杂诗
区益（明代）

陶令归柴桑，种菊满东园。累累故侯瓜，五色耀青门。

物畅乃适故，身约道弥存。世路浩漫漫，是处有波澜。

变故在须臾，忧来原无端。朝为云中龙，暮为阱中猿。

黄雀岂不高，挟弹有王孙。遗荣如敝屣，弃置宁足论。
寄路温州
皎然（唐代）

欲问采灵药，如何学无生。爱鹤颇似君，且非求仙情。
偈颂七十六首 其六十六
释子益（宋代）

瞿昙色相紫金容，雨后青山插半空。觌面当机如不荐，桃花依旧笑春风。
瞑目
司马光（宋代）

瞑目思千古，飘然一烘尘。
山川宛如旧，多少未来人。
失调名
范宽之（宋代）

谢娘栀子，贾妃萸佩。
送王南强赴绍兴签幕四首
陈傅良（宋代）

词章行天下，嘉赖二百年。
甲科至公卿，谁敢谓不然。
有人妄媒至，一世所弃捐。
我亦欲护短，讳不言幽燕。
汗简在吾后，覆车在吾前。
题汪水云诗卷
彭淼（宋代）

万晨归来旧布衣，笳声不断转桐丝。
十年秋入肩吾鬓，四海人传云叟诗。
窖里雪氈魂些短，江南月砌梦归迟。
白头惆怅相逢晚，况是人间落叶时。
夫容
洪咨夔（宋代）

向背有深态，纤秾无定姿。最怜花脱后，全似蕊包时。
饯宋承旨潜溪先生致仕归金华七首 其一
孙蕡（明代）

鳌峰朝日鹊声稀，内使传宣下紫微。予告不须留秘阁，许归仍紫赐春衣。

恩浓玉检天书湿，人去金茎瑞气稀。况是阳和二三月，都门柳色正依依。
听钱文则弹琴
倪瓒（元代）

牛鸣野窌中，鸡登山木上。黄钟杂姑洗，舂容以清亮。

别鹄暮鸣飞，流水春演漾。爱尔弦手忘，令我形神畅。

忆昔擅能事，宋袁余所向。钱君生独后，超轶绝尘鞅。

操琴晚闻道，月斧挥天匠。杳如清庙瑟，朱弦听叹唱。

古道久寂寥，古音亦沦丧。促轸泪沾缨，歌诗重悲怅。
陪游凤皇台献诗
宋齐丘（宋代）

嵯峨压洪泉，岝峉撑碧落。宜哉秦始皇，不驱亦不凿。

上有布政台，八顾背城郭。山蹙龙虎健，水黑螭蜃作。

白虹欲吞人，赤骥相𤍿㩧。画栋泥金碧，石路盘硗埆。

倒挂哭月猿，危立思天鹤。凿池养蛟龙，栽桐栖鸑鷟。

梁间燕教雏，石罅蛇悬壳。养花如养贤，去草如去恶。

日晚严城鼓，风来萧寺铎。扫地驱尘埃，剪蒿除鸟雀。

金桃带叶摘，绿李和衣嚼。贞竹无盛衰，媚柳先摇落。

尘飞景阳井，草合临春阁。芙蓉如佳人，回首似调谑。

当轩有直道，无人肯驻脚。夜半鼠窸窣，天阴鬼敲啄。

松孤不易立，石丑难安著。自怜啄木鸟，去蠹终不错。

晚风吹梧桐，树头鸣嚗嚗。峨峨江令石，青苔何淡薄。

不话兴亡事，举首思眇邈。吁哉未到此，褊劣同尺蠖。

笼鹤羡凫毛，猛虎爱蜗角。一日贤太守，与我观橐籥。

往往独自语，天帝相唯诺。风云偶不来，寰宇销一略。

我欲烹长鲸，四海为鼎镬。我欲取大鹏，天地为矰缴。

安得生羽翰，雄飞上寥廓。
青山白云图
李昱（明代）

若有若无青山之嶙峋，欲断不断白云之氤氲。往时何人得此意，彦公彦敬下笔艺绝伦。

我歌紫芝白云里，白云却向青山起。裁云为吾衣，推山作吾几。

松花酿酒三千石，醉后高歌歌未已。歌罢仰天笑，此乐人中仙。

心摇赤城霞，目断苍梧烟。左执容成袂，右拍洪崖肩。

五云之佩何翩翩，乘风欲往蓬莱巅。蓬莱巅，渺何处，金银楼台隔烟雾。

青鸟衔书海上来，千岁胡麻欲成树。怅不往兮心茫茫，云浩浩兮山苍苍。

人间亦自有真乐，还君之图兮赠君青山白云作。
偈十三首
释法泰（宋代）

一雁度长空，影落寒江水。
水无沉影心，雁无遗踪意。
踪影两相忘，凭何为的旨。
篱边金菊黄，江上芙蓉翠。
愁春未醒 春草
许锐（明代）

如袍更绿，比带还青。沙暖泥香处、东风送暖始星星。

斗草人偏丽，寻芳去步轻盈。鞋边细踏，裙边微扫，未必无情。

再望平皋，浅深迷蝶，断续流莺。夕阳外萋萋冉冉，忒觉分明。

恨绪愁丝，似他刬尽又重生。王孙何在？年年岁岁，春信难凭。
和田仲宣见赠
苏轼（宋代）

头白江南醉司马，宽心时复唤殷兄。
寒潮不应淮无信，客路相随月有情。
未许低头拜东野，徒言共饮胜公荣。
好诗恶韵那容和，刻烛应须便置觥。
和李文伯暑时五首之麈尾
黄庭坚（宋代）

麈髦副白玉，挥弄柔毵毵。
不独效击拂，与君为指南。
诸生临广坐，辩口剧春蚕。
此物为解纷，吾常见不谈。
郡斋水阁闲书
文同（宋代）

犊去食苗莫问，乌来攫肉休知。物须以信相感，事忌于心有为。
有烹犊延客者食之有感
戴复古（宋代）

田家茧栗犊，小小可怜生。
未试一犁力，俄遭五鼎烹。
朝来占食指，妙绝此杯羹。
口腹为人累，终怀不忍情。
喜清远兄至以齐已诗长忆旧山日与君同聚沙十字为韵 其九
释宗泐（明代）

人生空中云，东西散复聚。古来贤达辈，何曾定出处。

乘流任所之，遇险从自阻。今日偶重逢，相看复何语。
兴隆祀丁曲
何景明（明代）

称朱竿，扬朱弦，鸣钟朗鼓各在悬。月建酉，日次丁，牲全礼成告于庭。

久哉斯道沦以失，天启神圣我祖出。用夏变夷四海一，遐土之人炳文质。

昔者子欲居九夷。百世之下，乃享于兹。猗与斯道，垂宪靡蹦遗。

浩浩皇皇，八荒九州。罔或靡知，罔或靡由。曷知曷由，我祖之休。
偈十三首
释法泰（宋代）

幽鸟语如篁，柳垂金线长。
少林传底事，对面不囊藏。
过梅花村
赵焞夫（明代）

乍识罗浮路，梅花尚有村。二三家映雪，清浅水临门。

古梦销香寂，寒梢挂月痕。仙家歌舞罢，山色几黄昏。
秋怀
连文凤（宋代）

漫漫秋夜长，夜长不能寐。
抱琴出中庭，月影落在地。
一弹复再弹，声澹趣亦至。
谁家筝笛声，纷纷乱人思。
音响何急促，忽忽无古意。
嗟哉锺仪心，千古独憔悴。
锦帐春 春暮
梁清标（清代）

柳色摇金，莺声如剪。谁打叠、春光成片。落花风，寒食雨，想海棠睡晚。

重帘深院。

何限离情，这般消遣。收拾去、韶光一半。语东君，留暮景，把芳菲莫捲。

人归非远。
听雨篷
止庵法师（明代）

溪边茅屋两三椽，宽窄其如一钓船。
几树暮鸥篷底看，一瓢春钓雨中眠。
旧愁无复来心上，新梦何由到枕边。
我亦江湖钓竿手，菰蒲丛里住多年。
书院杂咏 千叶红桃
王十朋（宋代）

在处飘红雨，临窗照夕阳。何时清禁里，一笑伴仙郎。
扫花游 游怡园，用张玉田韵
易顺鼎（清代）

檀栾婀娜，蘸金碧楼台，片云初晓。帘栊窈窕。有千莺万蝶，旧家亭沼。

镜里落花，闲看鸾翎自扫。复长啸。坐竹馆弹琴，黄月来照。

绛都春浩渺。称想管蛮笺，题句逋峭。词仙纵老。倚蓬山不许，人间秋到。

玉尘谈玄，客比晋时更好。绿烟悄。问瑶愁、洗空多少。
和育王十二题·佛迹峰
李覯（宋代）

佛迹空中兹，佛心无处所。
寻迹以求之，似学邯郸步。
寒食
释宝昙（宋代）

梨花吹雪渡清明，天亦那知倦客情。
一院春寒无看处，黄鹂欲诉不成声。
有方叔材用余和薛云屋歌见贻次韵奉酬
戴炳（宋代）

江湖前辈尽，何敢易言诗。鼠璞元非玉，蛛罗不是丝。

池塘生草处，风雪跨驴时。此是真吟境，从来几个知。
题画扇
胡铨（宋代）

谁向生绡白团扇，画将羁客据征鞍。
南迁万里行前定，壁上崖州莫怕看。
洪御史
释居简（宋代）

山林色色昧讲明，不识更化云胡更。或云乡来立仗马，画然勇作朝阳鸣。

邕邕逸响犹在耳，宠以官名只三字。昔人谩煮水银银，妄冀锱铢相比类。

衮衮王言独超绝，盘诰丁宁古无别。眼两腰重不自荣，回向高堂一簪雪。

只今又上四紧头，准拟钧天侍冕旒。弹压风烟看制胜，取之左右皆相应。
春日归山寄孟浩然
李白（唐代）

朱绂遗尘境，青山谒梵筵。
金绳开觉路，宝筏度迷川。
岭树攒飞栱，岩花覆谷泉。
塔形标海月，楼势出江烟。
香气三天下，钟声万壑连。
荷秋珠已满，松密盖初圆。
鸟聚疑闻法，龙参若护禅。
愧非流水韵，叨入伯牙弦。
白莲花酬蔡蓉塘庶常
盛镛（明代）

别有名花爱淡妆，娇姿恰称傍银塘。芳魂近绕眠鸥梦，素影低迷宿鹭行。

露冷全消千瓣色，风来维觉一池香。六郎未老容先改，昨夜新添两鬓霜。
楼上
钦善（清代）

楼上镫光一穗青，五更骤雨扑窗棂。不平短剑鸣书榻，无力残花堕瓦瓶。

倚槛横眠身活脱，拂衣长啸气高冥。诘朝一饭知何处，独立濠梁看水萍。
陈蒲塘送端砚用韵为谢 其一
萧立之（宋代）

龙渊打底为谁来，半瓦残砖愧不才。天上分星涵水镜，人间有石等舆台。

忽惊万里诗翁眼，如发千年地媪胎。鬼夺客偷关梦寐，吟边时与理烟煤。
望天坪
屈大均（明代）

天平青不断，雪尽数峰分。表里皆奇石，朝昏在白云。

楼台横水出，钟磬隔花闻。采药吾将往，相随麋鹿群。
曹参
王安石（宋代）

束发河山百战功，白头富贵亦成空。
华堂不著新歌舞，却要区区一老翁。
泊钓台
毛幵（宋代）

白鹤千秋去不归，山川萧瑟閟光辉。
孙郎祖墓今无主，不及先生一钓矶。
二郎神
楼采（宋代）

露床转玉，唤睡醒、绿云梳晓。正倦立银屏，新宽衣带，生怯轻寒倦峭。闷绝相思无人问，但怨入、墙阴啼鸟。嗟露屋销春，晴风暄昼，柳轻梅小。人悄。日长谩忆，秋千嬉笑。怅烬冷炉薰，花深莺静，帘箔微红醉袅。带结留诗，粉痕销帕，情远窃香年少。凝恨极，尽日凭高目断，淡烟芳草。
苏幕遮·莫端身
王哲（金朝）

莫端身，休打坐。摆髓摇筋，嘘咽稠粘唾。外用修持无应和。赢得劳神，枉了空摧挫。要行行，如卧卧。只把心头，一点须猜破。返照回光亲看过。五色霞光，覆焘珠明颗。
暑中舟行入村舍偕冷云及明教居士 其一
袁宏道（明代）

深林枣实红，沙鸟立阴中。旷野云烧日，平川雨洗风。

酒香知杜近，村静识年丰。渐看河桥上，提携有醉翁。
寄斋
姜特立（宋代）

君斋以寄名，寄斋有何义。
岂非异邦人，偶尔寓斯地。
静观浮世间，何物不是寄。
天地即蘧庐，吾身一邮置。
百年聊托宿，六凿共游戏。
一朝撒手行，妻子却复弃。
实货不随身，主人若个是。
不如饮无何，日应醉乡睡。
四海皆弟兄，何必桑与梓。
若问吾故家，滕公是同里。
上雪窦山奉慈院
张良臣（宋代）

迢迢岭外雪云明，犹忆尘中见伟人。
沙上岂无新到雁，附来莫厌尺书频。
送汪永丰被荐解组还朝
曾丰（宋代）

等之土蒲同，他岂不云便。
顾宁图此君，曾不鄙吾县。
小折彭泽腰，仰看督邮面。
何以剸尔繁，胸次刚百练。
何以活尔癃，笔下丹九转。
堂上琴昼弹，境中枕宵奠。
那知彼魏相，不谓吾宓贱。
物议任物情，处之以无辩。
吾事尽吾心，持之以无倦。
木秀风必摧，水清石自见。
论定无后言，政成有公荐。
万万字民心，聊复书四卷。
概之六经然，意视文更善。
掇置黄麻中，专美学士院。
万万字民功，聊复碑一片。
概之舆议然，实视声更羡。
掇置青编中，专美循吏传。
行车气駸駸，卧辙心恋恋。
中牟满考回，太傅独班见。
采珠有相酬，怀玉毋自炫。
我以无聊归，兹其不胜羡。
已已长杜门，行行稳乘传。
相望道何修，相送足何殿。
缺然物将诚，聊尔诗当饯。
代潘妇寄夫子四首 其四
徐搢珊（清代）

寸草春晖报未遑，倚闾无计慰高堂。劝君勿似衡阳雁，偏认他乡作故乡。
冲啬有新泉
曹勋（宋代）

梅黄积雨思无欢，麦浪摇晴喜给观。
闻道源中添一脉，莫交轻触水精盘。
禅人并化主写真求赞
释正觉（宋代）

三河野人，两浙社宾。
湛存该理智，妙触出根尘。
乌藤行脚丛林事，鈯斧住山云水身。
丁丑三月至旧京与立之伯夔君任羹梅及心畬叔明两王孙聚晤常至夜分始散心畬园中花正开以诗纪之 其一
陈曾寿（清代）

十分春色在鸾枝，老去逢迎恰未宜。惟有墙阴一株雪，疏疏淡冶最相思。
水调歌头·唤起子陆子
辛弃疾（宋代）

唤起子陆子，经德问何如。万锺於我何有，不负古人书。闻道千章松桂，剩有四时柯叶，霜雪岁寒馀。此是瑱山境，还似象山无。耕也馁，学也禄，孔子徒。青衫毕竟升斗，此意正关渠。天地清宁高下，日月东西寒暑，何用著工夫。两字君勿惜，借我榜吾庐。
钱塘晚渡别友
释文珦（宋代）

寒月照沙头，轻风引客舟。
挂帆重旷望，举櫂复夷犹。
地势连吴越，星躔次斗牛。
雁烟萦别思，渔火点乡愁。
双鬓谁怜白，单衣自怯秋。
明朝定相忆，独上水边楼。
满江红·萱草堂开
佚名（宋代）

萱草堂开，仙姿秀、金枝玉叶。亲曾映、尧阶三月，蓂舒六荚。荣侍早随台辅鼎，长生已镂天潢牒。自当年、苹藻俪勋门，能循法。掌中贵，双珠握。慈训笃，家传学。信陶亲珪母，要还相业。最好鳌头攀盛事，只今鹤发承殊渥。任年年、王母献蟠桃，金书帖。
对雪
王禹偁（宋代）

帝乡岁云暮，衡门昼长闭。
五日免常参，三馆无公事。
读书夜卧迟，多成日高睡。
睡起毛骨寒，窗牖琼花坠。
披衣出户看，飘飘满天地。
岂敢患贫居，聊将贺丰岁。
月俸虽无余，晨炊且相继。
薪刍未阙供，酒肴亦能备。
数杯奉亲老，一酌均兄弟。
妻子不饥寒，相聚歌时瑞。
因思河朔民，输挽供边鄙。
车重数十斛，路遥几百里。
羸蹄冻不行，死辙冰难曳。
夜来何处宿，阒寂荒陂里。
又思边塞兵，荷戈御胡骑。
城上卓旌旗，楼中望烽燧。
弓劲添气力，甲寒侵骨髓。
今日何处行，牢落穷沙际。
自念亦何人，偷安得如是。
深为苍生蠹，仍尸谏官位。
謇谔无一言，岂得为直士。
褒贬无一词，岂得为良史。
不耕一亩田，不持一只矢。
多惭富人术，且乏安边议。
空作对雪吟，勤勤谢知己。
赠别吴门朱雪鸿 其四
屈大均（明代）

美尔多贤友，书中姓氏留。明春来茂苑，之子识西舟。

王霸从无种，文章自有秋。田园何必问，吾道本云浮。
宿长安闸
杨万里（宋代）

野次何销追水程，昏时即住晓时行。
惊眠幸自无更点，犹有船头击柝声。
再和
郭印（宋代）

四面林峦匝，风喧未觉温。
晓晴云度岭，夜静月侵门。
地秀古今树，人嬉远近村。
细观群动性，各各自归根。
挽黄提举震
陈著（宋代）

江山古四明，独立表平生。敏处经纶密，癯中气局宏。

鸿毛看势利，虎口见功名。麾节那能究，东南天已倾。
朱叔赐来自都城云梅已放因思每岁饮赏之乐
李洪（宋代）

曾酌孤山园里梅，至今魂梦忆花开。
纖腰冷逼江烟瘦，素脸全疑晓雪催。
南国相逢心恅愺，西湖遥想月徘徊。
惜无妙语酬佳丽，赖有诗仙凤阙来。
虞美人·摩挲紫盖峰头石
姜夔（宋代）

摩挲紫盖峰头石。上瞰苍崖立。玉盘摇动半崖花。花树扶蔬、一半白云遮。盈盈相望无由摘。惆怅归来屐。而今仙迹杳难寻。那日青楼、曾见似花人。
哭彭先生
储嗣宗（唐代）

谷口溪声客自伤，那堪呜咽吊残阳。空阶鹤恋丹青影，

秋雨苔封白石床。主祭孤儿初学语，无媒旅榇未还乡。

门人远赴心丧夜，月满千山旧草堂。
念奴娇 题项羽庙
黎廷瑞（宋代）

鲍鱼腥断，楚将军、鞭虎驱龙而起。空费咸阳三月火，铸就金刀神器。垓下兵稀，阴陵道隘，月黑云如垒。楚歌哄发，山川都姓刘矣。
悲泣呼醒虞姬，和伊死别，雪刃飞花髓。霸业休休骓不逝，英气乌江流水。古庙颓垣，斜阳老树，遗恨鸦声里。兴亡休问，高陵秋草空翠。
梦西轩旧事
林希逸（宋代）

南谷霜松老，伤哉一窖尘。学迂穷有鬼，诗在护无神。

往日同参尽，残年入梦频。遗书谁挂眼，衣钵付何人。
金刚随机无尽颂·叹仰流通
释印肃（宋代）

曲终人不见，惟日面月面。
尽是龟毛布，漫却琉璃殿。
和王公觌望日与诸公会于大慈同赏山茶梅花
胡宗师（宋代）

锦水黄金密印开，东南时望滞盐梅。得随剑外同为客，幸逐花前醉倒杯。

白玉蕊高枝瘦碧，胭脂萼嫩叶低徊。绮罗不识清诗骨，须趁春风摸石来。
再次沈节推送春韵
杜范（宋代）

子规泣诉春山头，芳草连天不尽愁。
紫陌游人在何处，空有颦眉人倚楼。
溪上悠悠棹木兰，溪边落红纷斑斑。
嗟哉片片逐流水，新篁忽长千琅玕。
多少闲愁推不去，欲问春归杳无处。
少年知已负心期，尊酒从今乐事稀。
黄河五堤咏·缕堤
李衍孙（清代）

黄河易停沙，恃此一束力。东注建瓴势，犀利划南北。

敬告阳侯乡，勿谓太相逼。
春思
叶菁（明代）

百卉争妍日，阳和播鸟声。绿铺阶草软，翠贴沼荷平。

明月梨花梦，春风杨柳情。何人吹玉笛，春思满江城。
秋意二首 其二
李纲（宋代）

清霜夜落梧楸树，脱叶惊风陨如雨。一番扫尽一番新，策杖闲将黄叶数。
喜僧友到
修睦（五代）

十年消息断，空使梦烟萝。嵩岳几时下，洞庭何日过。

瓶干离涧久，衲坏卧云多。意欲相留住，游方肯舍么。
香山野步二首 其二
舒亶（宋代）

空涧寒探月，高斋客聚星。霜分破窗白，山献隔帘青。

窥水知僧定，占云识地灵。时时惊鹤梦，木叶下危亭。
书韩干二马
苏轼（宋代）

赤髯碧眼老鲜卑，回策如萦独善骑。
赭白紫骝俱绝世，马中岳湛有妍姿。
樊侯庙灾记
欧阳修（宋代）

郑之盗，有入樊侯庙刳神像之腹者。既而大风雨雹，近郑之田麦苗皆死。人咸骇曰：“侯怒而为之也。”余谓樊侯本以屠狗立军功，佐沛公至成皇帝，位为列侯，邑食舞阳，剖符传封，与汉长久，《礼》所谓有功德于民则祀之者欤！舞阳距郑既不远，又汉、楚常苦战荥阳、京、索间，亦侯平生提戈斩级所立功处，故庙而食之宜矣。方侯之参乘沛公，事危鸿门，振目一顾，使羽失气，其勇力足有过人者，故后世言雄武称樊将军，宜其聪明正直，有遗灵矣。然当盗之停仞腹中，独不能保其心腹肾肠哉？而后贻怒于无罪之民，以骋其恣睢，何哉？岂生能万人敌，而死不能庇一躬邪！岂其灵不神于御盗，而反神于平民而骇其耳目邪！风霆雨雹，天之所以震耀威罚有司者，而侯又得已滥用之邪？盖闻阴阳之气，怒则薄而为风霆，其不和之甚者凝结而为雹。方今岁且久旱，伏阴不兴，壮阳刚燥，疑有不和而凝结者，岂其适会民之自灾也邪？不然，则喑呜叱咤，使风驰霆击，则侯之威灵暴矣哉！
庆桂帅经略二首
李刘（宋代）

江汉浮浮炳地灵，参旗井钺寿星明。
庚寅初度周而始，戊己连营静不惊。
山上印成龟左顾，月中桂共兔长生。
公堂遥想称觞后，便报天阶取履声。
忆王履方
章甫（宋代）

江头今日少风埃，时有閒云出断崖。
入网河豚来近市，争巢野断堕容阶。
偶行芳草得佳句，不见故人无好怀。
愁送客帆西去尽，日随潮水到秦淮。
挽刘常簿赣州
释善珍（宋代）

远游少负长卿才，晚亦乘车衣锦回。
正喜瘴溪鳄移去，又惊辽锦鹤归来。
秘书入杜花簪帽，宾客分司酒满杯。
莫怪一麾不辞远，吟诗要上郁孤台。
櫂歌联句
白玉蟾（宋代）

西风起兮，落叶黄兮，
黍稷香兮。击空明兮，
泝流光兮，天一方兮。
彼美人兮，遥相望兮，
彼苍茫兮。击孤舟兮，
蓼花傍兮，啼寒螿兮。
秋夕宿杨明府厅
赵湘（宋代）

主人无俗缘，留客菊花边。
雨气寒并竹，秋声夜杂蝉。
爽知于酒称，閒觉爱棋偏。
不欲欹孤枕，更深却潄泉。
衡门
陆游（宋代）

小聚风烟外，衡门水竹间。
疏沟分北涧，翦木见南山。
人笑谋生拙，天教到死闲。
犹存拄杖子，遇兴即跻攀。
江城子·画楼帘幕卷新晴
卢祖皋（宋代）

画楼帘幕卷新晴。掩银屏，晓寒轻。坠粉飘香，日日唤愁生。暗数轻年湖上路，能几度，著娉婷？
年华空自感飘零。拥春酲，对谁醒？天阔云闲，无处觅箫声。载酒买花年少事，浑不似，旧心情。
春圃六言三首
刘子翚（宋代）

候骑不侵南海，好山多近吾庐。
醒歌醉眠任我，朝奏暮召从渠。
次韵魏饶州用蕃唱酬诗卷最后一篇韵见赠之作
赵蕃（宋代）

世纷往往竞趋奇，半额真同慕广眉。
我已自知成忤俗，公今岂亦故违时。
解鞍屡辱留连饮，出袖仍蒙惠好诗。
异县绝疏亲且故，相从且免问为谁。
云淙海曙楼
陈子壮（明代）

古艳新枝雪未齐，如云仙队访幽栖。冰心久领丹台秘，洞口曾留玉简题。

歌笑一群俱木客，鸿濛尺五应天鸡。无辞止宿田家约，欲采芝英信杖藜。
菊花新·念我东皇大帝儿
葛长庚（宋代）

念我东皇大帝儿。是操觚弄翰之职。飞落尘寰，似此度，算应希。向这里。安能便、策景御气。灰头土面、千河水。把我如何洗。纵便有铢衣，已失眉峰翠。看看皓首，瞒不过镜台儿。除是去、青松下、碧云底。
短歌遣意简遗山
梅庚（清代）

文章虽满腹，不如一囊钱。昔贤抱孤愤，今古同忧煎。

男儿堕地坎壈缠，三十不鸣如暗蝉。莫言富贵与神仙，但求一饱私自怜。

仲孺未免惭儿女，袁安窃恐妨高眠。侏儒笑汝饥欲死，仰屋著书谁与传。
杨柳枝
卢肇（唐代）

青鸟泉边草木春，黄云塞上是征人。

归来若得长条赠，不惮风霜与苦辛。
冬至宿杨梅馆
白居易（唐代）

十一月中长至夜，三千里外远行人。
若为独宿杨梅馆，冷枕单床一病身。
结草庵僧相邀阻雨不行
文徵明（明代）

城南有约访招提，风雨沧浪只尺迷。惆怅一春能几醉，蹉跎四事苦难齐。

花间细溜沾衣袖，道上丰泥没马蹄。孤负山僧清净供，一窗离思共谁题。
山居乐二首
李言恭（明代）

夜静白云鹤睡，春深红树莺啼。
若问幽栖何处，胡麻流出山溪。
偈颂一百零三首 其五
释月涧（宋代）

迷不自迷，对悟立迷。悟不自悟，因迷说悟。悟乃迷之体，迷乃悟之用。

青天白日，切忌说梦。
春风歌
韩淲（宋代）

歌春风，柳条微绿杏花红。小园曲径草茸茸，蝴蝶高下飞游蜂。

涧边流水鸣琤琮，斜日正在林影中。游人醉倒欢意融，梦魂飞入东华宫。
挽刘原耕并刘母黄氏宜人
刘鹗（清代）

我母忝同姓，为儿犹弟兄。亲方悲夭折，母独喜恩荣。

紫诰金花烂，斑衣鹤发明。暮年三釜养，重我泪如倾。
渔父词十三首
蒲寿宬（宋代）

葭荻横披众木东，浪花如雪晚来风。
云母幌，水精宫。
莲花一叶白头翁。
再和张从道 邻垣
韦骧（宋代）

官舍相依吾二家，碧山之麓水之涯。祇知閒暇交谈屑，不觉逡之改岁华。

坐喜良农得麰麦，行闻异俗贡毡砂。衔杯且尽兵厨酿，安用呼儿索五花。
游山吟
金朋说（宋代）

蹑屐山行日看花，春前桃李属谁家。
千红万紫争妍媚，不似青松耐岁华。
送营城李少府
韩翃（唐代）

怀禄兼就养，更怀趋府心。晴山东里近，春水北门深。

新绶映芳草，旧家依远林。还乘郑小驷，躞蹀县城阴。
田家
正岩（清代）

田家无他望，所望在平畦。但恐终岁力，不得遂其私。

何哉造物者，亦得厚我施。夜来微雨过，使我菜麦滋。

登丘一以眺，秀色远参差。此时桃与李，岂乏好容姿。

顾予朴野性，独与此相宜。及时务耕作，那敢贪天时。
寄圆老闻欲移住他院
赵汝燧（宋代）

妄动生于念，禅床坐不牢。旧窠元自好，新刹有何高。

去住身如寄，奔驰足谩劳。挑包闻已决，应笑我忉忉。
拟古 其二
陈普（宋代）

瑶池出甘泉，玉台荫梧桐。凤巢梧桐上，下浴甘泉中。

美人室其左，荷衣裳芙蓉。素手把青枝，嘻嘻笑春风。

性情如赤子，声气似黄钟。明珠媚深渊，鱼鳖游冲融。

世事多参商，忧乐苦不同。荣枯与丑好，相待如駏蛩。

深怀惕霜露，夙心常省躬。
念奴娇·三闾何在
张榘（宋代）

三闾何在，把离骚细读，几番击节。蓠蕙椒兰纷江渚，较以艾萧终别。清浊同流，醉醒一梦，此恨谁能说。忠魂耿耿，只凭天辨优劣。须信千古湘流，彩丝缠黍，端为英雄设。堪笑儿童浮昌歜，悲愤翻为嬉悦。三叹灵均，竟罹谗网，我独中情切。薰风窗户，榴花知为谁裂。
句
陈泽（宋代）

泉石曾经六一评，到今草木亦知名。
送同学故人
王建（唐代）

各为四方人，此地同事师。业成有先后，不得长相随。

出林多道路，缘冈复绕陂。念君辛苦行，令我形体疲。

黄叶堕车前，四散当此时。亭上夜萧索，山风水离离。
【仙吕】袄神急
白贲（元代）

绿阴笼小院，红雨点苍苔。谁想东君也是人间客，纵分连理枝，谩解合欢带，伤春早是心地窄。愁山和闷海，畅会栽排。
【六幺遍】更别离怨，风流债。云归楚岫，月冷秦台。当时眷爱，如今阻隔。准备从今因他害，伤怀，冷清清日月怎生捱？
【元和令】鸾交何日重？鸳梦财几时再？清明前后约归期，到如今牡丹开。空等待翠屏香里掩东风，铺陈下愁境界。
【赚尾】无情子规声更哀，畅好明白。既道不如归去，看你几声儿撺掇得那人来？
重送裴郎中贬吉州
刘长卿（唐代）

猿啼客散暮江头，人自伤心水自流。
同作逐臣君更远，青山万里一孤舟。
行台杂咏简黄宪长暨诸宪僚二十首 其五
薛瑄（明代）

烟笼庭树水侵阶，隐隐轻云细雨来。爽气已添烦暑退，好怀千古一时开。
寓规
陆游（宋代）

人生孰无疾，治疾惟欲瘳。
疾瘳药不止，乃有过剂忧。
节食戒属餍，养气常致柔。
金丹无此功，往哉勤自修。
翠云山
王雱（宋代）

寺古无邻家，千山抱虚碧。门开猿鸟路，殿锁烟霞积。

老木森回溪，飞湍自淙激。曾无车马到，绝境閒今昔。

逍遥贤大夫，肯此携佳客。鸣驺清晓来，归时日常昃。

不使讼庭空，谁能傲泉石。
都梁八首 其一
陈造（宋代）

淮汴朝宗地，孤埤只眼前。谯楼西日淡，戍鼓北风传。

破竹非无计，浇瓜亦自贤。客愁浑几许，抚剑倚吴天。
伊昔四首
于石（宋代）

伊昔西湖里，娉婷十里莲。
香凝花上露，影落镜中天。
枕簟水亭雨，笙歌月夜船。
双鸳不解事，常傍翠阴眠。
木兰花慢·午桥清夜饮
刘辰翁（宋代）

午桥清夜饮，花露重、烛光寒。约处处行歌，朝朝买酒，典却朝衫。处前自堪一醉，但落红、枝上不堪安。归去柳阴行月，酒醒画角声残。王宫。难得似君闲。闲我见君难。记李陌看花，光阴冉冉，风雨番番。相逢故人又别，送君归、斜日万重山。江上愁思满目，离离芳草平阑。
梅花绝句
陆游（宋代）

小亭终日倚阑干，树树梅花看到残。
只怪此翁常谢客，元来不是怕春寒。
劝农二首奉呈同官诸丈 其一
陈淳祖（宋代）

劝农事云毕，晴日足登山。山高翠微上，坐见人境閒。

天目有修眉，洞庭无狂澜。田畴井画见，布谷行相关。

村村自花柳，流水春风颜。周行抚泉石，碧匣开潺湲。

尚想读书声，犹在松树间。此事已难会，沂水何时还。

朗吟苏仙语，明月下前湾。
江上寄情
薛能（唐代）

天际归舟浩荡中，我关王泽道何穷。未为时彦徒经国，

尚有边兵耻佐戎。酿黍气香村欲社，斫桑春尽野无风。

年来断定知休处，一树繁花一亩宫。
秋居杂咏十首
李弥逊（宋代）

青春背我去，白日不吾谋。
霜飚惊草木，寒威戒衣裘。
寓形复几时，四序忽一周。
世路伏剑戟，中怀孕螟蟊。
营营事长久，颓龄如置邮。
丘园倘未卜，悟悦心自休。
应龙篇
张正见（南北朝）

应龙未起时，乃在渊底藏。非云足不蹈，举则冲天翔。

譬彼野兰草，幽居常独香。清风播四远，万里望芬芳。

隐居可颐志，自见焉得彰。
和邵宝游竹山诗韵
秦金（明代）

乾坤何处寄真游，晴日平湖万顷秋。云叶洗空天宇净，浪花飞动竹山浮。

少陵诗兴高千古，司马襟怀溢九州。我亦欲留双眼碧，蓬莱遥望海东头。
木兰花慢·翠阴春昼永
卢祖皋（宋代）

翠阴春昼永，乍帘幕、暖飘香。正玉节来归，斑衣戏舞，□□荧煌。椿期始开九秩，看芝兰、奕叶早传芳。都把一门瑞气，酿成九酝霞觞。相将。诏墨趣星郎。乐事未渠央。渐锦封鸾诰，鱼轩象服，争贲萱堂。西池献桃未熟，醉西湖、日日想偏长。紫燕黄鹂院落，牡丹红药时光。
题荆轲山
颜元（清代）

峰顶浮屠挂晓晴，当年匕首入强嬴。燕图未染秦王血，山色于今尚不平。
少司寇大庾刘公出示郑少谷所书李空同何大复诗同赋
欧大任（明代）

郑老忧时士，李何晞古心。斯人不可作，吾党只沾襟。

白雪寡和曲，朱弦三叹音。抚卷怜余晚，千秋遗恨深。
露
韩偓（唐代）

鹤非千岁饮犹难，莺舌偷含岂自安。光湿最宜丛菊亚，

荡摇无奈绿荷干。名因霈泽随天眷，分与浓霜保岁寒。

五色呈祥须得处，戛云仙掌有金盘。
送吕秘书中归清凉二首 其二
萧立之（宋代）

苍玉亭边借屋居，春风忽许赋归欤。邻翁争挈葫芦酒，息女催擎箬笼书。

百世不磨公论在，一城相语笑颜舒。兹行奇绝君恩重，压落梅花照笋舆。
汤泉
周沔（宋代）

雁门泉水热於汤，清净源从古道场。
应笑骊山山下水，至今犹带粉脂香。
青门柳
白居易（唐代）

青青一树伤心色，曾入几人离恨中。
为近都门多送别，长条折尽减春风。
陶隐居上馆
王莱（宋代）

最上华阳馆，凄凉岂旧基。
山中为相日，楼上待仙时。
精力凋文字，群居厌朮芝。
却输元处士，薪爨得天知。
水仙子·相思
刘庭信（元代）

恨重叠，重叠恨，恨绵绵，恨满晚妆楼；愁积聚，积聚愁，愁切切，愁斟碧玉瓯；懒梳妆，梳妆懒，懒设设，懒爇黄金兽。泪珠弹，弹珠泪，泪汪汪，汪汪不住流；病身躯，身躯病，病恹恹，病在我心头。花见我，我见花，花应憔瘦；月对咱，咱对月，月更害羞；与天说，说与天，天也还愁。
寄题吕得中先坟怀先亭
郭祥正（宋代）

亭压全闽近冢丘，四时营祀想神游。毫添玉兔新成史，德合银神不尽流。

翼翼栋梁横蜃泽，林林松槚冒霜秋。荣名已往馀阴骘，定有儿孙万户侯。
我生何不辰次杜少陵垂老别韵
张萱（明代）

我生何不辰，无地可偷安。康衢击壤人，家室不得完。

天高听岂卑，低首长含酸。田庐鬻已尽，皮穿髓亦乾。

数年苦积逋，一日当还官。宽贷在狐鼠，搜索尽孀单。

狐鼠满城社，道路心胆寒。棘林有夜哭，行乞无朝餐。

正供输差易，索羡应常难。赦书阁不下，辜此新恩宽。

去去难具陈，悲来亦多端。子逃不必问，女卖何足叹。

涸鲋无涓滴，穷猿失林峦。囊头发已秃，流血臀常丹。

衰老复远适，少壮休盘桓。风人咏硕鼠，此语真析肝。
乐毅论
王羲之（魏晋）

世人多以乐毅不时拔莒即墨为劣是以叙而论之。夫求古贤之意，宜以大者远者先之，必迂廻而难通，然后已焉可也，今乐氏之趣或者其未尽乎，而多劣之。是使前贤失指于将来不亦惜哉，观乐生遗燕惠王书，其殆庶乎机，合乎道以终始者与，其喻昭王曰：伊尹放太甲而不疑，太甲受放而不怨，是存大业于至公，而以天下为心者也，夫欲极道之量，务以天下为心者，必致其主於盛隆，合其趣於先王，苟君臣同符，斯大业定矣。于斯时也，乐生之志，千载一遇也，亦将行千载一隆之道，岂其局迹当时，止於兼并而已哉，夫兼并者非乐生之所屑，强燕而废道，又非乐生之所求也。不屑苟得则心无近事，不求小成，斯意兼天下者也。则举齐之事，所以运其机而动四海也，夫讨齐以明燕主之义，此兵不兴于为利矣。围城而害不加於百姓，此仁心著於遐迩矣，举国不谋其功，除暴不以威力，此至德令於天下矣；迈全德以率列国，则几於汤武之事矣，乐生方恢大纲，以纵二城，牧民明信，以待其弊，使即墨莒人，顾仇其上，愿释干戈，赖我犹亲，善守之智，无所之施，然则求仁得仁，即墨大夫之义也，任穷则从，微子适周之道也，开弥广之路，以待田单之徒，长容善之风，以申齐士之志。使夫忠者遂节，通者义著，昭之东海，属之华裔。我泽如春，下应如草，道光宇宙，贤者托心，邻国倾慕，四海延颈，思戴燕主，仰望风声，二城必从，则王业隆矣，虽淹留於两邑，乃致速於天下，不幸之变，世所不图，败於垂成，时运固然，若乃逼之以威，劫之以兵，则攻取之事，求欲速之功，使燕齐之士流血于二城之间，侈杀伤之残，示四国之人，是纵暴易乱，贪以成私，邻国望之，其犹犲虎。既大堕称兵之义，而丧济弱之仁，亏齐士之节，废廉善之风，掩宏通之度，弃王德之隆，虽二城几于可拔，覇王之事，逝其远矣。然则燕虽兼齐，其与世主，何以殊哉？其与邻敌，何以相倾？乐生岂不知拔二城之速了哉？顾城拔而业乖，岂不知不速之致变（哉），顾业乖与变同，由是言之，乐生之不屠二城，其亦未可量也。
句
徐似道（宋代）

红芭蕉映黑牵牛。
奉同尤延之提举庐山杂咏十四篇 其八 开先漱玉亭
朱熹（宋代）

奇哉康山阳，双剑屹对起。上有横飞云，下有瀑布水。

崩腾复璀璨，佳丽更雄伟。势从三梁外，影落明湖里。

平生两仙句，咏叹深仰止。三年落星湾，怅望眼空眯。

今朝随杖屦，得此弄清泚。更诵玉虹篇，尘襟谅昭洗。
寄梅山顾君际
程中山（宋代）

门掩桑舆昼，炉寒郊岛灰。
山荒无应下，梅瘦等春开。
宇宙归诗眼，功名入酒杯。
思君三日雨，有梦付潮来。
玉楼春 白芍药
高濂（明代）

雕阑堆叠瑶池雪。荡日依云擅奇绝。胭脂一点斗春心，故傍月华轻漏泄。

珠明水白枝头洁。香散荃芜风里爇。佛前擎出玉盘盂，醉看未许轻攀折。
垂丝钓 戏咏猫
陈维崧（清代）

房栊潇洒，狸奴嬉戏檐下。睡熟蝶裙儿，皱绡衩。梅已谢，撒粉英蝶把，将伊惹。

正风光艳冶。

寻春逐队，小楼窜响鸳瓦。花娇柳奼。向画廊眠藉，低撼轻红架。

鹦鹉怕，唤玉郎悄打。
浴灵芝院访照律师 其二
黄裳（宋代）

由律知空律可忘，不空空处已承当。花飞水涌随缘事，且与人间作道场。
郊庙歌辞。享太庙乐章。象德舞
段文昌（唐代）

肃肃清庙，登显至德。泽周八荒，兵定四极。

生物咸遂，群盗灭息。明圣钦承，子孙千亿。
句
哀谦（宋代）

时人不识田园乐，只羡相如驷马归。
句 其二
胡致隆（宋代）

细雨滕王阁，春风孺子亭。
悼山谷五首 其一
释德洪（宋代）

苏黄一时顿有，风流千载追还。竟作联翩仙去，要将休歇人间。
四字令·情高意真
刘过（宋代）

情高意真。眉长鬓青。小楼明月调筝。写春风数声。
思君忆君。魂牵梦萦。翠销香暖云屏。更那堪酒醒。
题江州琵琶亭
史沆（宋代）

坐上骚人虽有咏，江边寡妇不难欺。若使王涯闻此曲，织罗应过赏花诗。
黄鹤楼
崔颢（唐代）

昔人已乘黄鹤去，此地空余黄鹤楼。
黄鹤一去不复返，白云千载空悠悠。
晴川历历汉阳树，芳草萋萋鹦鹉洲。
日暮乡关何处是？烟波江上使人愁。
再题常山峪行宫八景 其三 青云梯
弘历（清代）

层层绿树蔚岩梯，寻鹿常教步屧跻。宇宙以来便有此，龙门却误拟夷齐。
别友
孙传庭（明代）

一樽风雨至，孤剑暮云横。意气知难老，何妨万里行。
次韵周穆卿教授兼简黄元授司户
王庭圭（宋代）

尝记枫宸赐异恩，同时人物亦诜诜。从前百事不挂眼，初得微官便退身。

教授才华欺蜀锦，参军诗句似唐人。中兴勋业归公等，顾我徒为避世民。
劝君杯
沈明臣（明代）

玳瑁钗头金凤低，浅黄衫子剪银泥。
丽玉寒香方二八，倚市招郎两相{?亶}。
逢花采之须及新，莫待花残空怨春。
人生有酒不肯醉，醒者何曾独千岁。
劝君堂上且衔杯，春去一年才得回。
泊南井口期任遵圣
苏辙（宋代）

期君荒江濆，未至望已极。
朔风吹乌裘，隐隐沙上立。
愧余后期至，先到犯寒色。
既泊问所如，归去已无及。
系舟重相邀，雨冷途路湿。
河间晚宿
高銮（清代）

客子停车已二更，照愁孤月迥临城。漫言此夜凄情甚，才是离家第一程。
泗州堂
许景衡（宋代）

投宿山房第二回，壁间题字已尘埃。簿书奔走浑无定，更解偷閒几度来。
眉妩 残月和韵
钱念生（清代）

剩三分清影，一缕寒光，还又淡河汉。不改如钩样，低低挂，更阑人静深院。

为谁意懒。叹素娥、消减无限。也应恋、三五团圆好，奈容易更换。

闲算。重重离怨。想柳郎当日，曾妙词翰。料得冰魂去，垂杨外，晓风一样吹远。

旧情未断。待再圆、休更剖散。便莫问盈亏，同一拜、了心愿。
姑苏台
郑元祐（元代）

城西高台高百尺，传是吴王旧游迹。百花正开西子醉，明月芳游照清夕。

娇颜如花醉王侧，城上乌啼晓星白。歌鼓声消醉未消，越王已将兵来朝。

鏦金挝鼓殷天地，兵败可复栖夫椒？吴人遗恨化潮汐，暮往朝来箭径直。

不然自可君甬东，何用萧萧马嘶驿。
月夜陈路若戴安仲过集
李孙宸（明代）

怜君新况托江湖，为访名山过旧都。偶向故人下尘榻，朅来长夏坐冰壶。

森森竹径炎蒸远，戛戛松涛夜色孤。雅会随缘复随地，未须归梦到枌榆。
句 其二
黄裳（宋代）

凌波应作水中仙。
见牧牛人隔江吹笛
梅尧臣（宋代）

朝与牛出牧，昼与牛在野。
日暮穿林归，长笛初在骻。
面尾骑且吹，音响未成雅。
随风散远近，举调任高下。
我方江上来，平溜若镜泻。
悠悠经醉耳，亦足发潇潇。
苟能和人心，岂必奏韶夏。
郑声实美好，蠹情如剔剐。
况其荒败迹，又亦甚裂瓦。
南箕成簸扬，寺孟咏侈哆。
我今留此诗，谁谓马喻马。
长干行
陆游（宋代）

裙腰绿如草，衫色石榴花，十二学弹筝，十三学琵琶。
宁嫁与商人，夫妇各天涯，朝朝问水神，夜夜梦三巴。
聘金虽如山，不愿入侯家，鄣袖庭花下，东风吹鬓斜。
先寄邢子友
沈伯达（宋代）

作客今年乐有余，邵阳岐路不崎岖。
山川好处欹纱帽，桃李香中度笋舆。
欲见旧交惊岁月，剩排幽话说艰虞。
人间书疏非吾事，一首新诗未可无。
南岳之怀秋暮愈切道远囊空何日发轫谩作呈知己
湛若水（明代）

西游忽忽过秋深，北风萧萧吹客襟。破锦囊中金一缕，瘦藤枝外石千寻。

丹霞露啄无炊粒，紫盖冥栖谢结阴。便欲五峰寻故宅，白头未了百年心。
寄敬岩
王柏（宋代）

泳飞堂前橘柚香，田田荷叶浮波光。
主人揽辔度闽峤，驱驰端为苍生忙。
天生人才不虚出，必使事与才相当。
尔才绰绰有余力，岂容袖手窥其旁。
平生正坐严冷相，不解妩媚相颉颃。
前时固亦与国论，莫肯默默安周行。
老子九百何自苦，艰难险阻须甘尝。
玉溪饥民昔啸聚，至烦禁旅来张皇。
绣衣弹压甫三日，猩鬼屏迹消丛篁。
露布一语不自伐，犹有忘者羞回韁。
今年玉节莲峰下，约束海若无惊艎。
剽闻属郡微有警，往往盐子多陆梁。
此辈未易以柔服，必至腥血膏锋铓。
由来受病非一证，莫将已效夸良方。
规模贵阔谋贵密，当以虚心来众长。
局面布置要合节，自有勇士争激昂。
堂堂元老熟戎事，幸甚赤舄归故乡。
岂无惕然桑梓念，囊底余智应恢张。
同心相济一堂上，谁兵谁将谁千粮。
不然笺天启坛钺，老熊当道驱群狼。
甲兵钱谷亦分内，事机捷出真难量。
岂予所至辄多事，老天驱入功名场。
橘柚黄时听好语，绿绨四辈催归装。
题梅花太极图十首 其二 气化有形
黄镇成（元代）

吟屋萧疏霜后村，江头千树欲黄昏。等閒又被春风觉，添得寒梢月一痕。
艺兰
钟芳（明代）

灵苗移自明珠浦，培灌经年花未蕃。漫把国书方国器，识之难似种之难。
海珠寺别欧桢伯 其二
潘光统（明代）

兰桨乘流泛，偏怜萍梗踪。鸿鸣寒碛月，霜送夜船钟。

交岂时情改，年惊伏腊逢。分襟在明发，何地更相从。
刺左右膊句
张干（唐代）

生不怕京兆尹，死不畏阎罗王。
点绛唇·夜宿临洺驿
陈维崧（清代）

晴髻离离，太行山势如蝌蚪。稗花盈亩，一寸霜皮厚。
赵魏燕韩，历历堪回首。悲风吼，临洺驿口，黄叶中原走。
答何劭诗
王济（魏晋）

计终收遐致。发轨将先起。
代人挽妻父号道者
李吕（宋代）

里闬推高足善良，不才何幸玷东床。
修容方喜超宾馆，奠雁翻成举酹觞。
晚铎飘声空有恨，酸风吹泪不成行。
诸郎头角多余庆，褒赠行看为显扬。
偈颂一百二十三首
释普度（宋代）

春风卷春雨，春树生春烟。
作家相见不谈禅。天寒烧榾柮，
云外煮清泉。更有一般风味在，
从来附子出西川。
郊庙朝会歌辞建隆乾德朝会乐章二十八首
佚名（隋代）

户牖严丹扆，鵷莺簉紫庭。
垦祈南岳寿，势拱北辰星。
得士于兹盛，基邦固以宁。
诚明一何至，金石兴丹青。
寒食节日寄楚望二首
温庭筠（唐代）

芳兰无意绿，弱柳何穷缕。心断入淮山，梦长穿楚雨。

繁花如二入，好月当三五。愁碧竟平皋，韶红换幽圃。

流莺隐员树，乳燕喧馀哺。旷望恋曾台，离忧集环堵。

当年不自遣，晚得终何补。郑谷有樵苏，归来要腰斧。

家乏两千万，时当一百五。飔飔杨柳风，穰穰樱桃雨。

年芳苦沉潦，心事如摧橹。金犊近兰汀，铜龙接花坞。

青葱建杨宅，隐辚端门鼓。彩素拂庭柯，轻球落邻圃。

三春谢游衍，一笑牵规矩。独有恩泽侯，归来看楚舞。
王昭君五首 其二
胡直（明代）

泪作冰霜结，愁添塞草翻。断肠那假寐，有寐是归魂。
忆越中梅
曾巩（宋代）

浣沙亭北小山梅，兰渚移来手自栽。
今日旧林冰雪地，泠香幽艳向谁开。
玉照堂观梅二十首
张镃（宋代）

正煖休嫌夜雨来，恐花乘煖一齐开。
不然何事东风意，容易吹香与碧苔。
梳头有感二首
杨万里（宋代）

同郡同年总八人，七人零落一人存。
如何独立薰风里，犹怨霜花点鬓根。
鸳鸯梅
方蒙仲（宋代）

夜半长生殿，金钗恨最长。
分明后身是，环子伴三郎。
重九前一日东流道中
赵蕃（宋代）

明日乃重九，今晨更天涯。
马嘶原上草，菊放崖边花。
吾家白云合，归路青嶂赊。
去去无复道，行行空自嗟。
贺新郎·绿长阶蓂九
咏槐（宋代）

绿长阶蓂九。近黄锺、薰晴爱日，渐添宫绣。乾鹊檐头声声喜，催与东屏祝寿。怪一点、星明南斗。玉燕当年储瑞气，记垂弧、共醉蓬莱酒。无杰语，为觞侑。英风耿耿拿云手。向青春、蟾宫已步，桂香盈袖。却要诗书成曲糵，酝酿锦心绣口。待匣里、青萍雷吼。今日功名乘机会，笑谈间、首入英雄彀。看父子，继蓝绶。
偈颂一百五十首
释心月（宋代）

一九二九，百拙千丑。
昨日今朝，地迥天寥。
少林门下客，立处雪齐腰，
千载令人恨不消。
寒柝
苏宝书（清代）

急柝深宵警，羁人梦欲惊。声传街十二，冷逼夜三更。

入耳风初峭，关心月尚明。馀音流野外，断续和鸡鸣。
寿阳城南写望怀历阳故友
林逋（宋代）

楚山重叠矗淮濆，堪与王维立画勋。
白鸟一行天在水。绿芜千阵野平云。
孤崖拂阁晴光见，极浦渔舟晓未分。
吟罢骚然略回首，历阳诗社久离群。
审是堂
董文甫（金朝）

按剑人人骇夜光，蜀鸡合道胜鸾凰。飞蛾可是无分别，直道油灯是太阳。
农父
张碧（唐代）

运锄耕斸侵星起，陇亩丰盈满家喜。到头禾黍属他人，不知何处抛妻子。
寄临海郡崔稚璋
权德舆（唐代）

美酒步兵厨，古人尝宦游。赤城临海峤，君子今督邮。

吏隐丰暇临，琴壶共冥搜。新诗寒玉韵，旷思孤云秋。

志士诚勇退，鄙夫自包羞。终当就知己，莫恋潺湲流。
访旧隐
许及之（宋代）

自知樗栎任天材，閒爱浮萍静爱苔。归有幽栖邻佛住，时因佳客下山来。

青云乳酒聊倾尾，白雪形盐旋摘梅。有月有琴君勿去，百年怀抱待君开。
次韵题贮云堂
释德洪（宋代）

云踪不容挽，乃曰堂可贮。知谁爱岳色，欲以遮藏故。

岳山冠世境，自昔庐诸祖。道德无鲜陈，世相有今古。

君看马驹儿，乃是僧中虎。
酬蔡温老秀才见寄
郭祥正（宋代）

一庵聊寄碧岩阴，忽得新诗慰我心。俊逸自追天马健，崩腾还与海涛深。

门前俗子无行迹，物外松风有好音。病起可能携杖屦，共寻明月到溪浔。
与诸同僚偶会赋八题·登赏心亭
苏颂（宋代）

秦淮接长江，活活流不已。
高亭出城角，四面尽湍水。
山川孤云飞，槛阁清风起。
望远何所思，故人在千里。
忠义总管田公
刘麟瑞（元代）

天西战士竞衔枚，乘会关夷路始开。两蜀金汤随水逝，三秦烽始照天来。

凤州文武浑无愧，马岭英灵只自哀。后夜魂归何处寓，陇头潇洒一枝梅。
复堂独坐
陈宓（宋代）

漫道清明僎，真成首夏天。
南风回础汗，小雨驻炉烟。
花柳无心对，诗书隐几眠。
杯茶时猛省，事业愧先贤。
相思歌
霍与瑕（明代）

楫舟下香山，行行翠微里。春尽夏方初，万绿檠新洗。

点点绿中夏，如珠缀云绮。借问道傍翁，云是相思子。

昔有一佳人，望夫大江沚。相思复相思，相思无时已。

閒倚相思根，泪滴相思底。东风送郁陶，挂作相思蕊。

散作相思花，结作相思子。莹润比珊瑚，夏琛斗洵美。

从此落人间，缘鬟仍充耳。化石亦成台，古来诚有此。

茉莉与素馨，馨香何足恃。嗟嗟此相思，千年心不死。

我亦相思人，昔涉相思涘。曾唱相思歌，细写相思指。

无路寄相思，空结相思痞。徘徊相思下，相思聊复尔。

岁岁更年年，丹心照流水。湘竹已全斑，重华何日起。